

ที่ มท ๐๘10.6/ว กรมส่งเสริมการปกครองท้องถิ่น

ถนนนครราชสีมา เขตดุสิต กทม. ๑๐๓๐๐

สิงหาคม ๒๕63

เรื่อง แนวทางการบันทึกข้อมูลข้อเสนอโครงการขององค์กรปกครองส่วนท้องถิ่นที่ผ่านการประเมินเบื้องต้น ภายใต้แผนงาน 3.2 (รอบ 2) ลงระบบ eMENSCR

เรียน ผู้ว่าราชการจังหวัด (ยกเว้นจังหวัดตราด จังหวัดนครสวรรค์ จังหวัดบึงกาฬ จังหวัดพะเยา จังหวัดลำปาง จังหวัดเลย จังหวัดสมุทรสาคร และจังหวัดอุบลราชธานี)

อ้างถึง 1. หนังสือกระทรวงมหาดไทย ด่วนที่สุด ที่ มท 0212.1/ว 4335 ลงวันที่ 24 กรกฎาคม 2563

2. หนังสือกรมส่งเสริมการปกครองท้องถิ่น ด่วนที่สุด ที่ มท 0810.6/ว 2248 ลงวันที่ 30 กรกฎาคม 2563

สิ่งที่ส่งมาด้วย 1. สำเนาหนังสือกระทรวงมหาดไทย ด่วนที่สุด ที่ มท 0810.6/11953

ลงวันที่ 3 สิงหาคม 2563 จำนวน 1 ฉบับ

2. คู่มือการบันทึกข้อมูลโครงการลงในระบบ eMENSCR จำนวน 1 ชุด

ตามที่กระทรวงมหาดไทยได้แจ้งผลการประเมินแผนงานโครงการขององค์กรปกครอง  
ส่วนท้องถิ่นที่ผ่านการประเมินเบื้องต้นภายใต้แผนงาน 3.2 (รอบ 2) จำนวน 68 จังหวัด 573 โครงการ งบประมาณทั้งสิ้น 1,288,557,907 บาท และให้จังหวัดและหน่วยงานในพื้นที่จังหวัดที่เกี่ยวข้องจัดทำรายละเอียดโครงการ รวมทั้งแบบแสดงรายละเอียดงบประมาณของสำนักงบประมาณ และแบบประเมิน  
ความเสี่ยงของสำนักงานคณะกรรมการป้องกันและปราบปรามการทุจริตในภาครัฐ (ป.ป.ท.) ทุกโครงการ   
เสนอหน่วยงานต้นสังกัดเพื่อนำเรียนรัฐมนตรีเจ้าสังกัดให้ความเห็นชอบ และขอให้เร่งดำเนินการบันทึกข้อมูลลงระบบ eMENSCR นั้น

กรมส่งเสริมการปกครองท้องถิ่น ขอเรียนว่า รัฐมนตรีว่าการกระทรวงมหาดไทยได้ลงนาม  
ให้ความเห็นชอบข้อเสนอโครงการขององค์กรปกครองส่วนท้องถิ่นที่ผ่านการประเมินเบื้องต้น ภายใต้แผนงาน 3.2 (รอบ 2) จำนวน 566 โครงการ งบประมาณทั้งสิ้น 1,271,511,303 บาท แล้ว จึงขอให้จังหวัดบันทึกข้อมูลข้อเสนอโครงการขององค์กรปกครองส่วนท้องถิ่นในพื้นที่ลงระบบ eMENSCR ตามคู่มือการบันทึกข้อมูลโครงการฯ ที่ส่งมาพร้อมนี้ โดยขอให้ดำเนินการให้แล้วเสร็จภายในวันศุกร์ที่ 21 สิงหาคม 2563   
ทั้งนี้ สามารถดาวน์โหลดสิ่งที่ส่งมาด้วยทาง QR Code ท้ายหนังสือนี้

จึงเรียนมาเพื่อโปรดพิจารณาดำเนินการ

ขอแสดงความนับถือ



อธิบดีกรมส่งเสริมการปกครองท้องถิ่น

กองพัฒนาและส่งเสริมการบริหารงานท้องถิ่น

กลุ่มงานส่งเสริมการพัฒนาเศรษฐกิจ สังคม และคุณภาพชีวิต

โทร. 02 2419 000 ต่อ 4104